Αγαπητοί διευθυντές/διευθύντριες Καλή σας ημέρα!

Επειδή αυτές τις ημέρες κάποιοι γονείς επικοινώνησαν με τα ΚΕΔΑΣΥ για να διευκρινίσουν τον τρόπο εξέτασης μαθητών με μαθησιακές δυσκολίες σε σχέση με τις Σχολές των Σωμάτων Ασφαλείας:

α) αν τα παιδιά που επιθυμούν να εισαχθούν σε Σώματα Ασφάλειας έχουν δικαίωμα να δώσουν προφορικά

β) μαθητές με Ειδικές Μαθησιακές Δυσκολίες[[1]](#footnote-1) που έχουν δώσει σε προηγούμενη χρονιά προφορικά για άλλες σχολές (όχι Σωμάτων Ασφαλείας), αν δύναται σε επόμενη χρονιά να συμμετάσχουν γραπτώς προκειμένου να πετύχουν την εισαγωγή τους σε Σώματα Ασφαλείας σας διευκρινίζουμε ότι:

κατόπιν τηλεφωνικής επικοινωνίας με το αρμόδιο τμήμα του Υπουργείου Παιδείας, Σας παρακαλούμε πολύ να γίνει **άμεση ενημέρωση** ανά τμήμα ή όλων μαζί των υποψηφίων μαθητών που αυτές τις ημέρες συμπληρώνουν τις αιτήσεις τους για την συμμετοχή τους στις Πανελλήνιες εξετάσεις, ότι όσοι ενδιαφέρονται να εισαχθούν φέτος ή οποιαδήποτε μετέπειτα άλλη χρονιά σε Σώματα Ασφάλειας **δεν έχουν το δικαίωμα να αξιολογηθούν προφορικά καμία χρονιά** (ούτε την παρούσα, ούτε προηγούμενη, ούτε αυτή που θα θελήσουν να εισαχθούν σε Σώματα Ασφαλείας). Παρακαλούμε η ενημέρωση αυτή να δοθεί και γραπτώς στους μαθητές με ΕΜΔ.

Σας παρακαλούμε επίσης να γίνει **σαφές** και **κατανοητό** ότι οι ενδιαφερόμενοι **δεν δύναται** τη πρώτη χρονιά να αξιολογηθούν προφορικώς και την επόμενη-ες γραπτά, καθώς ακόμη, και αν μετέπειτα εξεταστούν γραπτώς και επιτύχουν στις εξετάσεις, **δεν θα τους επιτραπεί η εισαγωγή τους σε σχολές των Σωμάτων Ασφάλειας**. Η εισαγωγή τους θα απορριφθεί από τα Αρμόδια Υπουργεία τα οποία έχουν στη δικαιοδοσία τους τις σχολές των Σωμάτων Ασφάλειας, εφόσον σύμφωνα με τις διατάξεις του Π.Δ. 11/2014 (Φ.Ε.Κ. Α’-17) («Κρίση Σωματικής Ικανότητας των στρατευσίμων, αυτών που κατατάσσονται στις Ένοπλες Δυνάμεις, καθώς και του στρατιωτικού προσωπικού γενικά») μαθητές που στο παρελθόν στις πανελλήνιες εξετάσεις έχουν δηλωθεί ως άτομα με ειδικές μαθησιακές δυσκολίες και έχουν δώσει προφορικά, φέρονται από τότε και στο εξής ως άτομα με ειδικές μαθησιακές δυσκολίες ΕΜΔ.

Επιπλέον, μπορείτε περαιτέρω να ενημερώσετε ότι είναι εφικτό μόνο το αντίθετο π.χ. ένας μαθητής που ενδιαφέρεται για Σώματα Ασφάλειας επιτρέπεται να συμμετέχει την πρώτη (ή τη δεύτερη) χρονιά γραπτώς χωρίς ειδική κατηγορία, αλλά αν ο ίδιος μετέπειτα αλλάξει επιλογές και δεν επιθυμεί (τις επόμενες χρονιές) την εισαγωγή του σε Σώματα Ασφαλείας, δύναται τότε και μόνο να συμμετέχει με την ειδική κατηγορία ΕΜΔ και να αξιολογηθεί από επιτροπή 3 καθηγητών προφορικώς χωρίς να λαμβάνονται υπόψιν τα γραπτά του.

Με εκτίμηση

2ο ΚΕΔΑΣΥ Α' Αθηνών

Ο προϊστάμενος

Ηλίας Κουρκουλάκος ΠΕ 02

1. Οι Μαθητές με Ειδικές Μαθησιακές Δυσκολίες (ΕΜΔ- Δυσλεξία, Δυσορθογραφία, Δυσαριθμισία, Δυαγραφία, Δυσαναγνωσία, Δυσκολίες στο γραπτό λόγο) και Αυτισμό είναι όσοι δικαιούνται να δώσουν προφορικά. Έχουν δικαίωμα να συμμετάσχουν στις εισαγωγικές εξετάσεις για τα Σώματα Ασφαλείας αλλά θα δώσουν μόνο γραπτά μαζί με τα υπόλοιπα παιδιά [↑](#footnote-ref-1)